## La Generalitat col·labora amb la xarxa europea de centres educatius per al control de microplàstics que es reunix en l’Escola de la Mar de Borriana

*** L’Erasmus Maris Week és una trobada internacional amb certificat de la UNESCO que reunix científics, docents i estudiants europeus per a compartir propostes contra la contaminació marina
* Durant una setmana, 80 estudiants i docents europeus rebran formació en tècniques de mostreig i anàlisi de microplàstics a bord de les embarcacions de l’Escola de la Mar de Borriana i de la goleta Tirant Primer de la Generalitat**

La Direcció General d’Esport de Presidència de la Generalitat impulsa la xarxa MARIS, una entitat internacional de centres educatius, científics i nàutics que treballa conjuntament per a un monitoratge harmonitzat de microplàstics.

Per això, l’Escola de la Mar de Borriana acull, per tercer any consecutiu, l’Erasmus Maris Week, una trobada internacional amb certificat oficial de l’Ocean Teacher Global Academy de la UNESCO que reunix científics, docents i estudiants de diversos països europeus per a compartir propostes contra la contaminació marina.

Fins al divendres 19 de setembre, 80 estudiants i docents europeus rebran formació en tècniques de mostreig i anàlisi de microplàstics a bord de les embarcacions de l’Escola de la Mar de Borriana i de la goleta Tirant Primer de la Generalitat. A més, rebran sessions impartides per experts internacionals a les aules del centre, convertides en laboratoris científics.

L’edició de 2025 comptarà amb la participació de set instituts d’Alemanya, Bèlgica i Itàlia. Tots són membres de la xarxa d’Escoles Europees, un sistema educatiu creat per les institucions de la Unió Europea, que promou l’excel·lència acadèmica i la cooperació internacional.

L’objectiu és que este tipus d’experiències s’escalen en cada un dels països participants, i amb això estendre la xarxa MARIS i la ciència ciutadana a tota Europa.

**Goleta Tirant Primer: nau almirall europea i aula flotant de la iniciativa**

La Direcció General d’Esport posa a la disposició del projecte la seua goleta Tirant Primer com a aula flotant, en col·laboració amb l’ONG Ayam Sailing Europe, tant en el marc de l’Erasmus Maris Week com per a acostar la formació docent a diferents ports de la Comunitat.

En combinació amb l’Escola de la Mar de Borriana, que actua com a centre d’excel·lència, este recurs permetrà que tant el professorat valencià com l’europeu compartisca experiències en un mateix espai d’aprenentatge.

**Erasmus Maris Week 2025: de Borriana a tota la Comunitat Valenciana**

Per a complementar les accions de l’Erasmus Maris Week 2025, el divendres 19 de setembre es realitzarà en el Club Nàutic de Xàbia una jornada dirigida al professorat de la Marina Alta i Baixa per a acostar algunes de les iniciatives educatives implementades per a la reducció de la contaminació marina.

L’activitat està organitzada en col·laboració amb el CEFIRE de La Nucia, la Universitat d’Alacant, l’Ajuntament de Xàbia, el Club Nàutic i la confraria de pescadors Pòsit de Xàbia, Mundomarino i la Reserva Marina del Montgó, i permetrà integrar esta iniciativa en el sistema educatiu valencià, amb formació pràctica i acompanyament científic.

**Impacte europeu**

La iniciativa Erasmus Maris compta amb el suport de la Comissió Europea i de centres d’investigació internacionals. El seu objectiu és consolidar una xarxa europea de monitoratge educatiu i científica de microplàstics, i compta amb projectes pilot en la Comunitat Valenciana, per a l’àmbit marí costaner, i a Flandes, per a l’àmbit fluvial, concebuts com a models de referència per a la seua futura expansió a tota la Unió Europea.

Fecha: 15/09/2025